КъБР-м и Iэтащхьэр диным и лэжьакIуэхэм яIущIащ
КъБР-м и Iэтащхьэ КIуэкIуэ Юрий дыгъуасэ яIущIащ республикэм и дин лэжьакIуэхэм. Абы щытепсэлъыхьащ КъБР-м ис Муслъымэнхэм я IуэхущIапIэм илэжьхэм, къехъулIэхэмрэ зыхунэмысхэмрэ.
ЗэIущIэр къыщызэIуихым, Iэтащхьэр къызэхуэсахэм ехъуэхъуащ КъБР-м и Муслъымэнхэм я зэIущIэ иджыблагъэ зэрекIуэкIам папщIэ.
— ЩIэх-щIэхыурэ дызэIущIэныр республикэм и дежкIэ щхьэпэу къызолъытэ, сыту жыпIэмэ дызытепсэлъыхьын щыIэщи. Ди жагъуэ зэрыхъущи, нобэ диным епхауэ дунейм къыщыхъу Iуэхухэр узыщыгуфIыкIын защIэкъым, ар республикэми къыжьэхоуэ. Абы кърикIуэ лъэпощхьэпо-хэр къызэднэкIын папщIэ дызэдэлэжьэн, ди гупсысэ зэхуэтIуатэ зэпыту щытын хуейщ. Къыхэзгъэщынут, дин зэтемыхуэ зыIыгъхэм пщIэ зэхуащIыным щIыналъэм зэгурыIуэныгъэ илъынымкIэ мыхьэнэшхуэ зэриIэри зыщыдгъэгъупщэ зэрымыхъунур, — жиIащ Iэтащхьэм.
Экстремизмэмрэ терроризмэмрэ я лъэр щIэудыным теухуауэ щIапхъэхэм къыщытеувыIэм къыхигъэщащ:
— Нобэ дуней псор егъэгузавэ терроризмэмрэ экстремизмэмрэ. Ислъам динымкIэ я Iуэху фIейхэр щIэзыхъумэну хэтхэм дин пэжым теухуауэ щIэныгъэ зыбгъэдэмылъхэр зыхашэ. Нэхъыбэу къапхъэным ихуэри щIалэгъуалэрщ. А псор къэплъытэмэ, дин лэжьакIуэхэм жэуаплыныгъэшхуэ къыфкъуэкIыну дыфщогугъ. Дин къабзэр, гущIэгъур, цIыхугъэр республикэм щыпсэухэм гъуазэ яхуэщIыныр ди зэхуэдэ къалэнщ. Республикэр мамыру псэуным и хэкIыпIэ нэхъыщхьэу къэслъытэр дин лэжьакIуэхэм я пщIэр къэIэтынырщ. Абы папщIэ диным и лэжьакIуэ дэтхэнэми щIэныгъэ бгъэдэлъыпхъэщ, иджырей гъащIэм къыщыхъу-къыщыщIэхэм фIыуэ хищIыкIыу щытын хуейщ. Диным и лэжьакIуэхэм щIэныгъэ куу егъэгъуэтынымкIэ мыхьэнэшхуэ иIэу къызолъытэ Кавказ Ищхъэрэм Iэбу Хьэнифэ и цIэр зезыхьэ и Ислъам университетым.
КIуэкIуэ Юрий къыхигъэщащ республикэм и цIыхухэм ящыщу Сирием ИГИЛ-м и лъэныкъуэр яIыгъыу щызэуахэр къэкIуэжмэ, зэраныгъэ къашэнкIэ зэрыхъунур.
Республикэм и Iэтащхьэм къыхигъэщащ КъБР-м ис муслъымэнхэм я зэгухьэныгъэм хэтхэм республикэм щыпсэухэм диным епхауэ яIэ зэхэщIыкIым зрагъэужьыну Iэмал зэраIэр.
— Фэ республикэм щыпсэу муслъымэнхэр фIыуэ фоцIыху, я IуэхущIафэхэм фыкIэлъоплъ. ФощIэ дэтхэнэм сыт хуэдэ бгъэдыхьэкIэ къыхуэгъуэтыпхъэми. Псом нэхърэ нэхъыщхьэр щIэблэр дин къабзэм щIэпIыкIынырщ. ХэгъэзыхькIэ къэпхьын щыIэкъым, атIэ гурэ псэкIэ зыхащIэн хуэдэу я акъылым зегъэужьыпхъэщ, гупсысэ дахэхэм къыхуэгъэушыпхъэщ. Абыхэм зыхегъэщIыкIын хуейщ ислъам диныр зэрымызауэбанэр. Къапщтэмэ, цIыхур гъэсэным сабий щIыкIэ яужь уимыхьэмэ, япон гупсысакIуэ гуэрым зэрыжиIащи, илъэ- сищ нэужьым кIасэ мэхъу.
Республикэм и Iэтащхьэм къыхигъэщащ творчествэмкIэ «Дыгъэпс къалэ» сабий академиер къызэIухыным Iимамхэр акъыл жан яIэу зэрыбгъэдыхьам папщIэ фIыщIэ зэрахуищIыр.
— Губзыгъэу фегупсысащ Iуэхум, республикэм и экономикэ щытыкIэри къэфлъытащ. КуэдкIэ фи фIыщIэщ «Дыгъэпс къалэр» и зэманым къызэрызэIутхар, — жиIащ КIуэкIуэ Юрий.
КъБР-м ис муслъымэнхэм я IуэхущIапIэм и унафэщI Дзасэжь Хьэзрэталий жиIащ дин лэжьакIуэхэр Iэтащхьэм зэрыхуэзам, и гупсысэ зэредэIуам сэбэпынагъ куэд къызэришэнур и фIэщ зэрыхъур. Ар къыщыпсалъэм къыхигъэщащ дин лэжьакIуэхэм я щIэныгъэм хэгъэхъуэн Iуэхур нэхъ гулъытэ хуэныкъуэхэм зэращыщыр.
Дзасэжь Хьэзрэталий къыхигъэщащ ДУМ-м и лэжьыгъэр кIуэтэнымкIэ КъБР-м Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэр сэбэп къызэрыхуэхъури.
КIуэкIуэ Юрий жиIащ ДУМ-м и къалэныр нэсу игъэзэщIэфын папщIэ гулъытэ зэрыхуэныкъуэри къызэрыгурыIуэр, мы гъэм ар ягъэзэкIуэжыну зэрамурадыр.
ЗэIущIэм и кIэм КIуэкIуэ Юрий дин лэжьакIуэхэм фIыщIэ яхуищIащ я гуащIэм папщIэ, куэдкIэ зэращыгугъри жиIащ.
Гугъуэт Заремэ.
